再次韵呈廖明略
作者：黄庭堅
朝代：宋

paragraphs: 吾觀三江五湖口，湯湯誰能議升斗。
物誠有之士則然，晚得廖子喜往還。
學如雲夢吞八九，文如壯士開黄間。
十年呻吟江湖上，青楓白鷗付心賞。
未減北郭漢先生，五府交書不到城。
相者舉肥驥空老，山中無人桂自榮。
君既不能如鍾世美，匭函上書動天子。
且向華陰郡下作參軍，要令公怒令公喜。
君不見晁家樂府可管絃，惜無傾城爲一彈。
從軍補掾百僚底，九關虎豹何由攀。
男兒身健事未定，且莫著書藏名山。